Šarija partija

"Šarija partija" (, ) ir aizliegta prokrieviska politiskā partija Ukrainā. Partijas oficiālā pašpasludinātā ideoloģija bija libertisms. Partiju izveidoja prokrieviskais blogeris Anatolijs Šarijs, kurš 2012. gadā aizbēga no Ukrainas un turpina veidot un izplatīt prokrievisku propagandu un veicināt ukrainofobiju. Saskaņā ar Ukrainas drošības dienesta (SBU) teikto, Šarijs Krievijas Federālā drošības dienesta (FSB) interesēs veido videoklipus, kuros diskreditē Ukrainu.

Dažādos laikos partiju oficiāli vadīja: Antoņina Belohlazova, Anatolijs Žila, Nataļa Čekmane, Olha Šarija (Bondarenko). Partijas vadītāja vietnieki oficiāli bija Alla Bondarenko un Oleksandrs Vjuniks.

Ukrainas plašsaziņas līdzekļi vēstīja, ka "Šarija partija" ir citas prokrieviskas partijas ― "Opozīcijas platforma — Par dzīvi" (OPZŽ) ― projekts. 2020. gada augustā OPZŽ izvēlējās "Šarija partiju" par savu galveno sabiedroto 2020. gada Ukrainas pašvaldību vēlēšanās. Vēlēšanu kampaņas laikā "Šarija partija" izplatīja kampaņas materiālus kuros bija attēlota Ukrainas karte bez Krimas.

2022. gada 19. martā Ukrainas Nacionālās drošības un aizsardzības padome apturēja šīs politiskās partijas darbību kara stāvokļa laikā. Apelācijas tiesa Ļvivā 2022. gada 16. jūnijā aizliedza šīs partijas darbību. SBU preses dienests ziņoja, ka 2022. gada 6. septembrī Ukrainas Augstākā tiesa noraidīja partijas apelāciju, tādējādi "Šarija partijas" darbība Ukrainā tika galīgi aizliegta.

 Vēsture 
Anatolijs Šarijs 2019. gada 6. jūnijā paziņoja par "Šarija partijas" izveidi, iepriekšējā dienā, 5. jūnijā, pārreģistrējot partiju "Vienotā Ukraina" (Об'єднана Україна), ko 2015. gada 17. februārī izveidoja jurists Anatolijs Žila. Par partijas vadītāju kļuva Antoņina Belohlazova. 2019. gada 9. jūnijā notika partijas kongress, kurā izvirzīja deputātu kandidātus 2019. gada Ukrainas parlamenta vēlēšanām.

Partija 2019. gada 24. jūnijā reģistrējās Ukrainas Centrālajā vēlēšanu komisijā (UCVK). UCVK atteicās reģistrēt partijas līderi Šariju kā Ukrainas Augstākās Radas deputāta kandidātu, jo viņš neesot izpildījis prasību par piecu gadu uzturēšanos un dzīvošanu Ukrainā pirms vēlēšanām. Pēc sūdzības izskatīšanas Ukrainas Augstākā tiesa lika UCVK turpināt izskatīt Šarija dokumentus, bet nelika UCVK obligāti reģistrēt Šariju par kandidātu.

2019. gada 2. jūlijā Centrālā vēlēšanu komisija reģistrēja Šariju par Augstākās Radas deputāta kandidātu. Tajā pašā dienā Kijivas Neatkarības laukumā notika protesta mītiņš. Cilvēki protestēja pret Šarija un Andrija Kļujeva reģistrāciju par kandidātiem.

3. jūlijā UCVK, pamatojoties uz SBU atbildi, atteica Šarija reģistrāciju par Augstākās Radas deputāta kandidātu. Saskaņā ar SBU sniegto informāciju, Šarijs pameta Ukrainu 2012. gada 24. janvārī.

8. jūlijā pēc tam, kad Vinnicas interneta medijs "Veža" publicēja ziņas par nezināmiem aktīvistiem Vinnicā, kas dedzina "Šarija partijas" kampaņas materiālus, ar partiju saistītas personas sāka draudēt vietnes galvenajam redaktoram Andrijam Kačoram. Par to ziņoja nevaldības organizācija "Masu informācijas institūts". Policija 12. jūlijā uzsāka kriminālizmeklēšanu par draudiem.

Draudus izteica pēc tam, kad Kačors savā vietnes Facebook profilā publicēja komentāru, kurā viņš salīdzināja 2014. gada 2. maija nemieros Odesā nejauši pašaizdedzinājušos prokrieviskos aktīvistus ar šašlikiem. Attiecībā uz Andrija Kačora komentāru, ar ko viss sākās, netika uzsākta nekāda izmeklēšana. Komentārs Kačora profilā tika dzēsts.

UCVK 27. jūlijā atklāja neatbilstības "Šarija partijas" finanšu pārskatos attiecībā uz vēlēšanu finansējuma saņemšanu. UCVK nosūtīja Korupcijas novēršanas valsts aģentūrai pieprasījumu pārbaudīt partijas finanšu pārskatus.

2020. gada 19. jūnijā paziņots ka žurnālista Serhija Ivanova izmeklēšana atklāja, ka "Šarija partija" legalizē naudu saskaņā ar brīvprātīgo ziedojumu shēmu, pakļaujot "ziedotājus" kriminālatbildībai. Ivanovs veica vairākus zvanus Šarija "ziedotājus", kuros viņi paskaidroja, ka ziedotā nauda nepieder viņiem.

2020. gada Ukrainas pašvaldību vēlēšanu kampaņas laikā kļuva zināms, ka "Šarija partija" izplata propagandu, kurā attēlota Ukrainas karte bez Krimas, kuru okupējusi un anektējusi Krievija.

SBU 2021. gada 16. februārī oficiāli paziņoja par aizdomām par nodevību pret partijas līderi Šariju. SBU 2021. gada 8. jūnijā veica kratīšanas pie dažiem partijas dibinātājiem Kijivā un Kijivas apgabala Bučas rajonā. Pie viņiem tika atrastas Krievijas pases. Apsūdzības tika izvirzītas pēc Ukrainas Kriminālkodeksa 110. panta 1. daļas (Ukrainas teritoriālās integritātes un neaizskaramības aizskārums) un 358. panta 3. daļas (dokumentu, zīmogu, spiedogu un veidlapu viltošana, viltotu dokumentu, zīmogu, spiedogu pārdošana vai izmantošana).

Ukrainas Augstākā tiesa 2022. gada 6. septembrī tiesa noraidīja "Šarija partijas" apelāciju, tādējādi galīgi aizliedzot partijas darbību.

Ukrainas drošības dienests 2023. gada janvārī Dņipro atklāja "Šarija partijas" pagrīdes šūniņu, kas gatavojās organizēt nemierus Dņipropetrovskas apgabalā. Kratīšanas laikā atrada instrukcijas par masu nemieru provocēšanu publisku pasākumu laikā.

 Atsauces 

 Ārējās saites 

Kategorija:Ukrainas politiskās partijas